b'\n_START_ARTICLE_\nDarbo raudonosios v\xc4\x97liavos ordinas\n_START_SECTION_\nOrdino apra\xc5\xa1ymas\n_START_PARAGRAPH_\nDarbo raudonosios v\xc4\x97liavos ordino \xc5\xbeenklas\xc2\xa0\xe2\x80\x93 tai plazdanti raudona v\xc4\x97liava, padengta rubino raudonumo spalvos emale su u\xc5\xbera\xc5\xa1u \xe2\x80\x9e\xd0\xa1\xd0\xa1\xd0\xa1\xd0\xa0\xe2\x80\x9c (TSRS), kurios apa\xc4\x8dioje- dantytas ratas, kurio ratlankyje u\xc5\xbera\xc5\xa1yta \xe2\x80\x9e\xd0\x9f\xd1\x80\xd0\xbe\xd0\xbb\xd0\xb5\xd1\x82\xd0\xb0\xd1\x80\xd0\xb8\xd0\xb8 \xd0\xb2\xd1\x81\xd0\xb5\xd1\x85 \xd1\x81\xd1\x82\xd1\x80\xd0\xb0\xd0\xbd, \xd1\x81\xd0\xbe\xd0\xb5\xd0\xb4\xd0\xb8\xd0\xbd\xd1\x8f\xd0\xb9\xd1\x82\xd0\xb5\xd1\x81\xd1\x8c!\xe2\x80\x9c (Vis\xc5\xb3 \xc5\xa1ali\xc5\xb3 proletarai, vienykit\xc4\x97s!). Ratlankis ir u\xc5\xbera\xc5\xa1as oksiduoti, u\xc5\xbera\xc5\xa1as v\xc4\x97liavoje, jos kotas ir kont\xc5\xabras\xc2\xa0\xe2\x80\x93 paauksuoti._NEWLINE_Dantyto rato viduryje pritvirtintas paauksuotas \xc4\x85\xc5\xbeuolo lap\xc5\xb3 vainikas, apa\xc4\x8dioje perri\xc5\xa1tas dviem juostel\xc4\x97mis. Vainiko centre pavaiduota hidroelektrin\xc4\x97s u\xc5\xbetvanka, gele\xc5\xbeinkelis per j\xc4\x85 bei up\xc4\x97. J\xc5\xb3 fone pritvirtintas paauksuotas pjautuvas ir k\xc5\xabjis. Vaizdas vainiko viduje oksiduotas, up\xc4\x97\xc2\xa0\xe2\x80\x93 padengta m\xc4\x97lyna emale. Fonas tarp ratlankio ir vainiko padengtas balta emale. Ordino apa\xc4\x8dioje\xc2\xa0\xe2\x80\x93 dvi eil\xc4\x97s jav\xc5\xb3 vainik\xc5\xb3. Vainikas ir apatin\xc4\x97 dantyto rato dalis perri\xc5\xa1ta aukso spalvos juosta, ant kurios raudona emale padengta penkiakamp\xc4\x97 \xc5\xbevaig\xc5\xbed\xc4\x97 paauksuotu kont\xc5\xabru._NEWLINE_Ordinas pagamintas i\xc5\xa1 sidabro. Bendras ordino svoris\xc2\xa0\xe2\x80\x93 36,5\xc2\xb11,75 g (sidabro\xc2\xa0\xe2\x80\x93 33.218\xc2\xb10,385 g)._NEWLINE__NEWLINE_Ordino auk\xc5\xa1tis\xc2\xa0\xe2\x80\x93 44\xc2\xa0mm, plotis\xc2\xa0\xe2\x80\x93 37\xc2\xa0mm._NEWLINE_Ordinas \xc5\xbeiedeliu sujungtas su muaro juosta aptraukta penkiakampe kalad\xc4\x97le. Juosta\xc2\xa0\xe2\x80\x93 tamsiai \xc5\xbeydros spalvos 24\xc2\xa0mm plo\xc4\x8dio juosta, pakra\xc5\xa1\xc4\x8diuose\xc2\xa0\xe2\x80\x93 3,5\xc2\xa0mm plo\xc4\x8dio m\xc4\x97lynos juostel\xc4\x97s.\n_START_SECTION_\nApdovanotieji ordinu\n_START_PARAGRAPH_\nPirm\xc4\x85j\xc4\xaf ordin\xc4\x85 gavo TSRS karini\xc5\xb3 oro paj\xc4\x97g\xc5\xb3 mechanikai V.Fedotovas, A.\xc5\xa0elaginas ir M.Kviatkovskis u\xc5\xbe aktyv\xc5\xb3 dalyvavim\xc4\x85 gelb\xc4\x97jant sudu\xc5\xbeusio diri\xc5\xbeablio \xe2\x80\x9eItalija\xe2\x80\x9c \xc4\xafgul\xc4\x85 \xc5\xa0iaur\xc4\x97s poliuje._NEWLINE_Pirmasis kolektyvas, gav\xc4\x99s \xc5\xa1\xc4\xaf apdovanojim\xc4\x85\xc2\xa0\xe2\x80\x93 Leningrado gamykla \xe2\x80\x9eRaudonasis putilovietis\xe2\x80\x9c (v\xc4\x97liau\xc2\xa0\xe2\x80\x93 S.Kirovo) vardo gamykla._NEWLINE_Iki karo buvo vir\xc5\xa1 8 t\xc5\xabkstan\xc4\x8di\xc5\xb3 apdovanojim\xc5\xb3 \xc5\xa1iuo ordinu, karo laikotarpiu apdovanota 21500 u\xc5\xbenugaryje dirbusi\xc5\xb3 \xc5\xbemoni\xc5\xb3. V\xc4\x97liau \xc5\xa1iuo ordinu buvo masi\xc5\xa1kai apdovanojamos gamyklos, teatrai, auk\xc5\xa1tosios mokyklos, laikra\xc5\xa1\xc4\x8di\xc5\xb3 redakcijos, sportininkai, menininkai, partiniai darbuotojai ir kt. Michailas Gorba\xc4\x8diovas \xc5\xa1iuo ordinu apdovanotas b\xc5\xabdamas \xc5\xa1e\xc5\xa1iolikos met\xc5\xb3 u\xc5\xbe darb\xc4\x85 kol\xc5\xabkyje._NEWLINE_Trys asmenys \xc5\xa1iuo ordinu apdovanoti \xc5\xa1e\xc5\xa1is kartus, septyniolika asmen\xc5\xb3\xc2\xa0\xe2\x80\x93 penkiskart, 38 asmenys\xc2\xa0\xe2\x80\x93 keturis kartus (tarp j\xc5\xb3 ir Aleksandras Drobnys). Jurijus Andropovas ir Viktoras \xc4\x8cebrikovas tur\xc4\x97jo keturis \xc5\xa1iuos ordinus, Borisas Jelcinas\xc2\xa0\xe2\x80\x93 du._NEWLINE_Paskutinis toks ordinas \xc4\xafteiktas 1991\xc2\xa0m. gruod\xc5\xbeio 21 d. J\xc4\xaf gavo Rusijos teatro meno akademijos katedros ved\xc4\x97jas Joachimas \xc5\xa0arojevas u\xc5\xbe nuopelnus vystant tarybin\xc4\xaf muzikin\xc4\xaf ir estrados men\xc4\x85._NEWLINE_I\xc5\xa1 viso \xc4\xafteikta 1 224 590 Darbo raudonosios v\xc4\x97liavos ordin\xc5\xb3._NEWLINE_Lietuvoje Darbo raudosios v\xc4\x97liavos ordinu buvo apdovanotas Vilniaus universitetas, Lietuvos \xc5\xbeem\xc4\x97s \xc5\xabkio akademija, Joni\xc5\xa1k\xc4\x97lio I.Mi\xc4\x8diurino tarybinis \xc5\xabkis-technikumas, dainininkas Kipras Petrauskas, Motiejus \xc5\xa0umauskas ir Juozas Maniu\xc5\xa1is, ekonomistas Ksaveras Kairys, fizikas Henrikas Horodni\xc4\x8dius, Aleksandras Gudaitis-Guzevi\xc4\x8dius, medikas Juozas Kup\xc4\x8dinskas, Juozas Markulis, Rimantas Karazija, fizikas Aleksandras Lebedevas, technologas Leonas Bene\xc5\xa1i\xc5\xabnas, Vilniaus skai\xc4\x8diavimo ma\xc5\xa1in\xc5\xb3 gamykla, Raseini\xc5\xb3 kaimo profesin\xc4\x97 technikos mokykla Nr. 10, \xc5\xa0ilut\xc4\x97s melioracijos statybos valdyba, Lietuvos nacionalinis operos ir baleto teatras, Kauno vilnos gamybinis susivienijimas \xe2\x80\x9eDrob\xc4\x97\xe2\x80\x9c, Akmen\xc4\x97s cemento gamykla ir kt.'